**Şireata**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Viorica, fata mamei

Cea cuminte şi curată,

Şi-a făcut, mâncând cireşe,

Pe furiş, pe şorţ, o pată…

Şi-acum stă-ntr-un colţ şi plânge:

„Doctorul e vinovat

Şi c-o să mă certe mama,

Şi că şorţul l-am pătat!”

Mama intră-ncet pe uşă;

Ea tresare şi-ntinzând

Mâinile deasupra petei,

Plânge întruna suspinând.

– De ce plângi, fetiţa mamei?

– Plâng că doctorul ţi-a spus

Să nu-mi dai deloc cireşe,

Şi tu în dulap le-ai pus…

– Şi tu plângi din lăcomie?

Ce ruşine!

– Să mă ierţi!

– Bine, dar să fii cuminte…

– Nici de şorţ nu mă mai cerţi?

– Care şorţ? întreabă mama…

– Uite, ăsta: l-a pătat

Lăcomia pentru care,

Chiar acuma m-ai iertat.